ANC herroep 7 eerste burgers in NoordwesDie ANC in Noordwes het sewe burgemeesters, van wie vier by die VBS-skandaal betrek word, afgedank. Kabelo Mataboge, woordvoerder van die ANC se provinsiale taakspan, het gesê Bitsa Lenkopane, burgemeester van die Kagisano Molopo-munisipaliteit, is herroep. “In die belang daarvan om die publiek se vertroue in die ANC, orde en doeltreffende dienslewering te herstel het ons besluit om Lenkopane te herroep. Die nuwe burgemeesterskandidaat is Segomotso Virginia Mere.” Mataboge het gesê Aaron Motswana, burgemeester van die Mamusa-munisipaliteit, en Victoria Noni Kgabi, burgemeester van die Maquassi Hills-munisipaliteit, is ook herroep in ŉ poging om doeltreffende dienslewering te verbeter. Jostina Mothibe, burgemeester van die Madibeng-munisipaliteit, Andries Monaheng, burgemeester van die Moretele-munisipaliteit, Betty Diakanyo, burgemeester van die Mahikeng-munisipaliteit, en Boitumelo Mahlangu, burgemeester van die Dr Ruth Segomotsi Mompati-munisipaliteit, is met onmiddellike inwerkingtreding herroep weens belegging in die VBS Bank. “Ter bevordering van ons verbintenis om korrupsie te bestry het die provinsiale taakspan die verslag oor VBS in ag geneem en besluit dat die burgemeesters in Madibeng, Moretele, Mahikeng en Dr Ruth Segomotsi Mompati met onmiddellike inwerkingtreding herroep word. Daar moet strafregtelike aanklagte wees teen diegene wat betrokke was by hierdie daad.” Madibeng het R31 miljoen van sy voorwaardelike toekenning belê, Mahikeng R83 miljoen, waarvan R23 miljoen van sy munisipale infrastruktuur-toekenning was. Die Dr Ruth Segomotsi Mompati-munisipaliteit het R150 miljoen en die Moretele-munisipaliteit R50 miljoen belê.